**Okleveles Könyvvizsgálói Képzés**



**A számvitel nemzetközi szabályozása**

2013. szeptember 12.

Írásbeli vizsgasor

**A verzió**

**Rendelkezésre álló idő: 120 perc**

**Elégségeshez szükséges: 60%**

Kérjük, ne nyissa ki a lapot, amíg a teremfelügyelők ezt nem kérik!

Tintával dolgozzon és minden mellékszámítást mutasson be! Kérjük, csak olyan számológépet használjon, amely szöveg tárolására nem alkalmas.

A megoldás során azokat az IFRS-eket kell használnia, amelyek 2010. január 1-jén már hatályosak voltak.

**A dolgozat két részre osztható:**

**A rész – EGY 50 pontos kérdés, amelyet meg KELL oldani;**

**B rész – HÁROM 25 pontos kérdés, amelyből CSAK KETTŐT kell megoldani.**

Javasoljuk, hogy a vizsga elején szánjon 5-10 percet a feladatok megismerésére, csak ezután kezdjen hozzá a kidolgozáshoz. A dolgozat 110 perc alatt megoldható.

A dolgozatot a teremből kivinni nem szabad.

Sok sikert!

**A rész: Ezt a feladatot meg KELL oldani.**

**1. Hix - Six**

Hix megszerezte Six szavazó részvényeinek 75%-át 2013. január 1-jén és ezzel a kontrollt is. Hix és Six 2013. december 31-re vonatkozó mérlege a következő (adatok MFt-ban):

|  |  |  |  |
| --- | --- | --- | --- |
|  |  | Hix **(előzetes)**  2013. 12. 31. | Six (végleges)  2013. 12. 31. |
| Befektetés Six-be | (1a,b,c) | 105 | - |
| Tárgyi eszközök |  | 100 | 70 |
| Immateriális eszközök |  | - | 10 |
| Készletek | C | 20 | 20 |
| Vevőkövetelések |  | 10 | 30 |
| Részesedések | A | 10 | - |
| Függő számla | B | 50 | - |
| Pénzeszközök |  | 5 | 70 |
| **ESZKÖZÖK ÖSSZESEN:** |  | **300** | **200** |
|  |  |  |  |
| Jegyzett tőke (részvények névértéke 1 eFt) |  | 100 | 50 |
| Tőketartalék |  | 40 | 10 |
| Eredménytartalék |  | 60 | 100 |
| *Saját tőke összesen:* |  | *200* | *160* |
| Halasztott adó kötelezettségek |  | 20 | - |
| Szállítótartozások |  | 15 | 10 |
| Egyéb rövid lejáratú kötelezettségek |  | 35 | 20 |
| Munkavállalókkal kapcsolatos kötelezettségek |  | 30 | 10 |
| **SAJÁT TŐKE ÉS KÖTELEZETTSÉGEK:** |  | **300** | **200** |

Hix **EGYEDI** pénzügyi kimutatásai kapcsán **még a következő tételek** hatását kell figyelembe vennie:

1. Hix megvásárolta egy dinamikusan növekvő új vállalkozás 6%-át 2013. december 1-jén 10 MFt-ért (ezen az értéken szerepel a vagyoni elem a mérlegben). Hix úgy tervezi, hogy kb. fél éven belül továbbadja ezt a részesedést. A menedzsment meggyőződése, hogy ezen a tranzakción busás hasznot fognak realizálni. A megszerzett vállalkozás tevékenysége teljesen idegen a Hix csoport tevékenységétől. A megvásárolt részesedés piaci értéke a fordulónapon 14 MFt, a mérleg közzétételre való engedélyezéskor pedig 17 MFt (és folyamatosan növekszik).:
2. Hix az év elején [2013. január 1-jén] lízingbe vett egy rendkívül speciális termelőgépet. A lízing futamideje rendkívül rövid, mindössze két év. A második év végén [2014. december 31.] a gép tulajdonjoga átszáll Hix-re automatikusan. E tranzakció kapcsán kizárólag egyetlen pénzkifizetés történt 2013. december 31-én, 50 MFt. Ezt az értéket a függő számlán helyezték el. A szóban forgó eszköz valós értéke 86,78 MFt. A lízing implicit kamatlába 10%. A gép gazdasági élettartama 10 év, várhatóan a cég 8 évig fogja az eszközt használni
3. Hix készletei között háromféle árut mutat ki. A készletek bekerülési értéke és nettó realizálható értéke a következőképpen alakult 2013. december 31-ére:

|  |  |  |  |
| --- | --- | --- | --- |
| Termék | Alfa | Béta | Gamma |
| Bekerülési érték | 7 | 10 | 3 |
| Nettó realizálható érték | 5 | 6 | 7 |

A készletek jelenleg bekerülési értéken szerepelnek a pénzügyi kimutatásokban.

1. A HR osztály tájékoztatása szerint Hixnél a következő **fizetett távollétek** nem kerültek felhasználásra:
   1. 1 000 nap fizetett szabadság;
   2. 200 nap fizetett betegszabadság.

Egy napra jutó bér átlagos ráfordításigénye (a járulékokkal együtt) 10 eFt. Mind a szabadság, mind a betegszabadság esetén hozzávetőlegesen ekkora ráfordításra lehet számítani. A fizetett szabadságot lényegében korlátozás nélkül tovább lehet vinni a következő évekre, míg a betegszabadságot nem lehet továbbvinni a későbbi évekre. Tavaly a távollétek kapcsán 1 MFt kötelezettséget kellett képezni.

1. Hix többségi tulajdonosa átadott egy ingatlant a társaságnak adásvételi szerződés keretében, mivel Hixnek új irodaházra volt szüksége. Az adásvételi szerződés szerint az ingatlant Hix 50 MFt-ért vette meg, holott annak piaci értéke 150 MFt volt. A körülményekből egyértelműen kitűnik, hogy az adásvételi szerződést nem független felek nem kötötték volna meg. Az ingatlan átadással kapcsolatosan még semmi nem került elszámolásra, de az ügylet az év utolsó napján teljesedésbe ment. (ÉCS-t nem kell elszámolni erre az időszakra.)
2. A társaság a halasztott adó kötelezettséget korábban helyesen meghatározta, leszámítva azt a halasztott adót, amelyet az A, D és E pontban foglaltak miatt lenne szükséges képezni. A helyi adószabályok alapján a valós értékelés miatti nyereség/veszteség nem adóköteles, valamint a munkavállalási juttatásokat akkor lehet ráfordításként figyelembe venni, ha azokat ténylegesen számfejtették (felmerültek). Az E pont alapján átadott ingatlant a helyi adójogszabályok alapján a szerződés szerinti értéken kell figyelembe venni. A releváns adókulcs 20%.

Six **MEGSZERZÉSE**:

1. Six fölötti kontroll megszerzése érdekében a következő megállapodások történtek:
2. Sixért 100 MFt-ot fizetett Hix **készpénzben**. Ez az érték részesedéseken szerepel.
3. Ugyancsak a részesedések között vették állományba azt az 5 MFt-ot, amelyet az **akvizíciós tanácsadónak** fizettek ki.
4. Six korábbi tulajdonosai **további 121 MFt-ra jogosultak** két év múlva. Erről Hix fizetési ígérvényt írt alá, amelyet a korábbi tulajdonosok elfogadtak. A vételár ezen részével még semmit nem kezdtek, mert nem tudták hogyan kell kezelni. A pénz időértékét megragadó kamatláb 10%.

A **KONSZOLIDÁLT** pénzügyi kimutatásokkal kapcsolatos információk:

1. A leányvállalat jegyzett tőkéje és tőketartaléka évek óta változatlan, Six megszerzésekor eredménytartaléka 50 MFt volt. (Más saját tőke elem nem volt.)
2. Six egy épületének valós értéke eltért annak könyv szerinti értékétől megszerzésekor. Az ingatlan megszerzéskori könyv szerinti értéke 20 MFt volt, a valós érték pedig 45 MFt. A hátralévő hasznos élettartam 25 év a megszerzés napján. (Telekhányad – most – nincs.)
3. Az akvizíció megtörténtekor megállapították, hogy Hixnek és Sixnek is értékes a márkaneve. Hix márkanevének a piaci értékét 40 MFt-ra, míg Six márkanevét 50 MFt-ra értékelték föl megbízható szakértők. Mindkét márkanév határozatlan hosszú ideig járul hozzá a nettó pénzbeáramláshoz.
4. Hix eladott Sixnek egy **gépet** 25 MFt-ért, amelyen 3 MFt profitot ért el Hix. A gép értékesítésére 2013. január 1-jén került sor, a gép hasznos élettartama Sixnél három év, maradványérték nincs, az értékcsökkenést lineáris módszerrel számolják el.
5. A fenti tranzakció rögzítése egyedi szinten megtörtént, de azok **pénzügyi rendezésére csak részben került sor**. A fennmaradó egyenleg 10 MFt.

**FELADAT:**

1. **Véglegesítse Hix egyedi mérlegét 2013. december 31. napjára!** (Csatoltunk egy kidolgozási segédletet az egyedi kimutatáshoz, melyet nem kötelező használni.)

**[25 pont]**

1. **Készítse el Hix csoport konszolidált mérlegét 2013. december 31. napjára!**

**[25 pont]**

*(Bizonytalanság esetére jelezzük: a Csoport az IFRS-ek szerint készíti pénzügyi kimutatásait.)*

|  |  |  |  |  |
| --- | --- | --- | --- | --- |
| **KIDOLGOZÁSI SEGÉDLET!** | **Hix egyedi**  **(előzetes)**  **2013. 12. 31.** | **Változások** | **Hix egyedi**  **(végleges)**  **2013. 12. 31.** | |
| Befektetés Six-be | 105 |  |  | |
| Tárgyi eszközök | 100 |  |  | |
| Immateriális eszközök | - |  |  | |
| Készletek | 20 |  |  | |
| Vevőkövetelések | 10 |  |  | |
| Részesedések | 10 |  |  | |
| Függő számla | 50 |  |  | |
| Pénzeszközök | 5 |  |  | |
|  |  |  |  | |
| **ESZKÖZÖK ÖSSZESEN:** | **300** |  |  | |
|  |  |  |  | |
| Jegyzett tőke (részvények névértéke 1 eFt) | 100 |  |  | |
| Tőketartalék | 40 |  |  | |
|  |  |  |  | |
| Eredménytartalék | 60 |  |  | |
| *Saját tőke összesen:* | *200* |  |  | |
| Halasztott adó kötelezettségek | 20 |  |  | |
| Késleltett vételár |  |  |  | |
| Szállítótartozások | 15 |  |  | |
|  |  |  |  | |
| Egyéb rövid lejáratú kötelezettségek | 35 |  |  | |
| Munkavállalókkal kapcs. kötelezettségek | 30 |  |  | |
|  |  |  |  | |
| **SAJÁT TŐKE ÉS KÖTELEZETTSÉGEK:** | **300** |  |  | |
| **KIDOLGOZÁSI SEGÉDLET!** | **Hix KONSZOLIDÁLT**  **(végleges)**  **2013. 12. 31.** | | |
| Befektetés Six-be |  | | |
| Tárgyi eszközök |  | | |
| Immateriális eszközök |  | | |
| Készletek |  | | |
| Vevőkövetelések |  | | |
| Részesedések |  | | |
| Függő számla |  | | |
| Pénzeszközök |  | | |
|  |  | | |
| **ESZKÖZÖK ÖSSZESEN:** |  | | |
|  |  | | |
| Jegyzett tőke (részvények névértéke 1 eFt) |  | | |
| Tőketartalék |  | | |
|  |  | | |
| Eredménytartalék |  | | |
| *Saját tőke összesen:* |  | | |
| Halasztott adó kötelezettségek |  | | |
| Késleltett vételár |  | | |
| Szállítótartozások |  | | |
|  |  | | |
| Egyéb rövid lejáratú kötelezettségek |  | | |
| Munkavállalókkal kapcs. kötelezettségek |  | | |
|  |  | | |
| **SAJÁT TŐKE ÉS KÖTELEZETTSÉGEK:** |  | | |

**B rész (2-4. feladatok): A három feladatból KETTŐT KELL megoldani!**

**2. feladat**

**A/ Secure (10) – Pénzügyi instrumentumok**

Egy gazdálkodó pénzügyi instrumentumairól a következőket ismeri (a pénzügyi kimutatások forduló napja december 31.):

1. A tervek szerint 20X3. június 1-jén 100 000 USD-ra lesz szüksége. A cég nem kívánja vállalni az árfolyamváltozások miatti kockázatot, ezért 20X2. december 1-jén határidős ügyletbe bocsátkozik, amelynek elszámolása 20X3. június 1. A releváns banki árfolyamok a következők (Ft/USD):

|  |  |  |  |
| --- | --- | --- | --- |
| **Dátum** | **Spot (azonnali)** | **Határidős**  **20X2. 12. 31. rendezésre** | **Határidős**  **20X3. 06. 01-ra rendezésre** |
| 20X2. 12. 01. | 216 | 226 | 230 |
| 20X2. 12. 31. | 221 | - | 228 |
| 20X3. 06. 01. | 224 | - | - |

A derivatíva nem hozható hedge kapcsolatba semmilyen más elemmel.

1. A cég 2012. január 1-jén kibocsátott 50 000 eFt értékű átváltoztatható kötvényt. A kötvény éves kamata 4 % (minden év végén kifizetik). A kötvény 2013. december 31-én [2 év múlva] jár le és ekkor névértéken visszaváltható vagy minden 50 eFt-ja 10 darab 10 eFt névértékű részvényre váltható. A hasonló, de átváltási opció nélküli kötvények kamata 6%.
2. Eladásra vásárolt tőzsdén jegyzett részvény: 2000 db, névérték 30.000 Ft/db, vételi árfolyama 110%, fizetett tranzakciós költség 2.000 eFt. A részvényt a gazdálkodó az értékesíthető pénzügyi instrumentumok közé sorolta. Az év végi árfolyamérték 120 %.

**Feladat:**

**Mutassa be, hogy miként hatnak a gazdasági események a 2012-es és 2013-as pénzügyi kimutatásokra! Válaszát könyvelési tétel segítségével adhatja meg legegyszerűbben!**

**B/ FIRST (15) - áttérés**

FIRST Zrt (étrend kiegészítők fejlesztésével foglalkozó társaság) elhatározza, hogy tőzsdére lép. Először 2013. július 1-jén tesz közzé pénzügyi kimutatásokat az IFRS-eknek megfelelően. A kötelezően előírt minimális számú összehasonlító adat bemutatására kerül sor. A pénzügyi kimutatások fordulónapja július 1.

A cég áttérés napjára vonatkozó magyar szabályok szerint elkészített összevont mérlege (eszközeinek és forrásainak a listája) a következő:

|  |  |
| --- | --- |
|  | Áttérés napján magyar szabályok szerint eFt-ban |
| Kísérleti fejlesztés | 100 000 |
| Műszaki és egyéb gépek | 120 000 |
| Készletek | 13 000 |
| Vevők | 56 000 |
| Saját részvények | 15 000 |
| Értékpapírok | 30 000 |
| Pénzeszközök | 35 000 |
| **ESZKÖZÖK ÖSSZESEN** | **369 000** |
|  |  |
| Jegyzett tőke | 100 000 |
| Tőketartalék | 35 000 |
| Lekötött tartalék | 115 000 |
| Eredménytartalék | 20 000 |
| Céltartalékok | 25 000 |
| Hosszú lejáratú hitelek | 20 000 |
| Rövid lejáratú kötelezettségek | 54 000 |
| **FORRÁSOK ÖSSZESEN** | **369 000** |

További információk:

1. A kísérleti fejlesztés esetében 70 000 eFt megfelel a fejlesztéssel szemben támasztott követelményeknek, a fennmaradó összeg új eljárások kutatására irányul, megtérülése nem biztosított.
2. A saját részvényeket a névérték 120%-áért vásárolták vissza.
3. Az értékpapírokból 20 000 eFt egy hónapja vásárolt tizenöt napon belül lejáró diszkont kincstárjegy.
4. A lekötött tartalék tartalmazza a lekötéseket a kísérleti fejlesztésre, a saját részvényre.
5. A műszaki gépek között egyetlen erőmű szerepel, amelyet a cég pontosan az áttérés előtt egy évvel helyezett üzembe. Ezt a gépet a hasznos élettartama végén, amely 13 év, el kell bontani. A bontás várható ráfordításigénye 10 000 eFt, amelyre a cég – még az áttérés előtt egy évvel – céltartalékot képzett. A pénz időértékét jellemző kamatláb legyen 5%. Az erőművet lineáris leírás alapján értékcsökkentik (maradványérték nélkül).
6. A céltartalékokból 10 000 eFt az előbb említett, erőműhöz kapcsolódó, céltartalék, 5 000 eFt peres ügyre, a fennmaradó összeg jövőbeni várható költségekre. Valamennyi céltartalék éven túli kötelemre utal, de az utóbbi kettőnél (peres ügy, jövőbeli költség) a pénz időértéke jelentéktelen.
7. A rövid lejáratú kötelezettségekből 30 000 eFt a tulajdonosoknak az adott évi eredményből jóváhagyott osztalék.

**FELADATOK:**

**1. Mi az áttérés napja?**

**2. Készítse el az IFRS nyitómérleget a mérlegből egyértelműen látszó témák és a kiegészítő információk alapján!**

**3. feladat: Solutions Kft**

**A/ Problémás kérdések (12)**

A Solutions Kft gazdasági vezetőjével az alábbi eseteket vitatták meg az IFRS pénzügyi kimutatások összeállításához. Fordulónap: december 31.

**FELADAT: Ön a cég tanácsadója, segítse a gazdasági vezetőt a válaszban saját véleménye megformálásával és annak rövid indoklásával! Ahol szükséges, számítást is készítsen! (A válasza feladatpontonként ne haladja meg a negyed oldalt!)**

1. A vállalkozás hosszú távra bérelt egy termelési tevékenységre alkalmas épületet. A vállalkozás tevékenységi köre átalakul, így az üzemre a továbbiakban nincs szükség. A havi bérleti díj 2 MFt. A szerződés értelmében a szerződés felmondása esetén kártérítésként 14 MFt-ot kell fizetni, vagy a felmondás szándékának jelzésétől további 6 hónapra még marad a bérlő, fizetve a havi bérleti díjakat. A szerződés rendelkezései szerint az üzem albérletbe nem adható.

2. A vállalkozás tárgyév február 1-jén vásárolt egy irodaépületet, amelyet kizárólag bérbeadással kíván hasznosítani. A bérbeadás a fordulónapig nem valósult meg. A bekerülési érték 534 MFt volt. Még nem rendelkeztek sem az épület minősítéséről, és nem végezték el az értékelést sem. Arról sincs elképzelésük, hogyan kellene megjeleníteni a pénzügyi kimutatásokban. Az értékbecslő szerint a fordulónapon az ingatlan valós értéke 510 MFt. A tervezett hasznos élettartam 30 év, maradványérték 100 MFt.

3. A Solutions Kft egy új termékcsalád kifejlesztésével kapcsolatban a kutatási fázisban 80 MFt költség merült fel. A tárgyévben, május 1-jén megállapították, hogy a fejlesztés technikailag, pénzügyileg megvalósítható. A május 1-éig felmerült közvetlen költségek összege 12 MFt. A fordulónapig felmerült költségek összege 30 MFt, amelyből 80 %-ot minősítettek közvetlen költségnek (a többi felosztott, általános költség). A termékcsalád fejlesztésének további költsége nem volt, a gazdálkodó a termékcsalád kifejlesztésére szabadalmat kapott, amelynek időtartama 6 év. Megújítás nem lehetséges.

4. A vállalkozás egy termelő berendezést is bérel 8 évre, a bérleti díj éves 3 MFt. A 8.év végén a bérbevevő élhet azzal az opcióval, hogy megvásárolja a gépet további 2 MFt megfizetésével. A műszaki felmérések szerint a gép gazdaságilag hasznos élettartama 10 év. A Solutions Kft jelenleg a havi bérleti díjakat bérleti költségként számolja el. A kalkulált belső megtérülési ráta 7%.

**B/ Halasztott adó (13)**

A Solutions Kft-nek a halasztott adó kiszámítása során is kérdései merültek föl. A következő eltérések azonosították eszközeinek és kötelezettségeinek könyv szerinti értéke és adóértéke között.

1. Az ingatlanok, gépek, berendezések könyv szerinti értéke 160 MFt, adóértéke 100 MFt.
2. Vevőköveteléseinek összege 350 MFt, az adott évben elszámolt értékvesztés 30 MFt, a halmozott értékvesztés 80 M Ft. Az adótörvények csak a behajthatatlan követelést ismerik el adóalap csökkentőként, illetve a visszaírt értékveszésként nem tekintik adóköteles nyereségnek.
3. A vállalkozás a tárgyévben úgy döntött, hogy ingatlanját valós értékre értékeli a fordulónapra vonatkozóan. Az ingatlan bekerülési értéke 460 MFt, halmozott értékcsökkenése 40 MFt. Az ingatlan év végi valós értéke 450 MFt. Az átértékelést az egyéb átfogó eredménnyel szemben számolták el (mely végül az átértékelési többletben – a saját tőkében – csapódott le). Idén először alkalmazta az átértékelési modellt a cég.
4. A tárgyévben képzett céltartalék összege 20 MFt, a halmozott (záró) értéke 40 MFt. Az adójogszabályok akkor ismerik el ráfordításként a témát, ha az adott esemény ténylegesen felmerült.
5. A cég költségei között kimutat 6 MFt értékben olyan kifizetéseket, amelyet nem a vállalkozás érdekében felmerülő költségként ismertek el. Az adószabályok ezt nem ismerik el adóalapot csökkentő ráfordításként.
6. A vállalkozás az előző évben 5 MFt összegű halasztott adókötelezettséget szerepeltetett pénzügyi kimutatásában eredménnyel szemben elszámolva.
7. Az adókulcs tavaly 20 % volt, idén 10 %-ra csökkent.

**Feladat:**

1. **Mekkora halasztott adó jelenik meg Solutions Kft mérlegében 2012-ben?**
2. **Mivel szemben kellett a halasztott adót elszámolni 2012-ben?**

**4. feladat**

**A) TRIX Csoport – prezentálási pénznem**

A TRIX Csoport egyik leányvállalata TR. A TRIX egy Ausztriában bejegyzett társaság, és €-ban teszi közzé konszolidált pénzügyi kimutatásait. TR egy 100%-ban tulajdonolt magyar leányvállalat, amely önállóan gazdálkodik, és Ft-ban állítja össze egyedi pénzügyi kimutatásait. TR egyedi összevont pénzügyi kimutatásai a következőképen néznek ki.

**Átfogó eredménykimutatás 2012. december 31-én végződő év**

|  |  |  |
| --- | --- | --- |
|  | e Ft | e € |
| Árbevétel | 3 000 000 |  |
| Közvetlen ráfordítások | -1 400 000 |  |
| Bruttó eredmény | 1 600 000 |  |
| Egyéb működési ráfordítások | -600 000 |  |
| Adózás előtti eredmény | 1 000 000 |  |
| Adóráfordítás | -100 000 |  |
| Nettó eredmény | 900 000 |  |
| Egyéb átfogó eredmény | - |  |
| Összes átfogó eredmény | 900 000 |  |

**Mérleg 2012. december 31. (e Ft)**

|  |  |  |
| --- | --- | --- |
|  | eFt | e € |
| Tárgyi eszközök | 600 000 |  |
| Készletek | 200 000 |  |
| Vevők | 160 000 |  |
| Egyéb eszközök | 100 000 |  |
| Pénzeszközök | 220 000 |  |
| **Eszközök összesen** | **1 280 000** |  |
|  |  |  |
| Jegyzett tőke | 250 000 |  |
| Eredménytartalék | 520 000 |  |
| …………………….. |  |  |
| Hosszú lejáratú hitelek | 130 000 |  |
| Rövid lejáratú kötelezettségek | 380 000 |  |
| **Saját tőke és kötelezettségek** | **1280 000** |  |

Egyéb rendelkezésre álló információk.

* A TR magyar céget 2012. július 1-jén szerezte meg a TRIX Csoport. Ekkor az árfolyam 286 Ft/€ volt. A megszerzéskor TR eredménytartaléka 100 millió Ft volt.
* Az árfolyam december 31-én 291 Ft/€.
* Az átlagos árfolyam: 293 Ft/€.
* A magyar TR 200 millió Ft osztalékot fizetett 2012. december 1-jén, amikor az árfolyam 282 Ft/€ volt.

**FELADAT**

**Váltsa át TR egyedi pénzügyi kimutatásait €-ra, ha feltételezheti, hogy a záró árfolyam módszer alkalmazásának feltételei teljesülnek! Az átváltásokat a megadott oszlopba számolja!**

**B/ Társult vállalkozás**

Fix Rt. 20% részesedést szerzett Tipp Rt-ben 4 évvel ezelőtt, amikor Tipp Rt eredménytartaléka 70 000 eFt volt. A fizetett vételár 24 000 eFt volt. Tip Rt 40 000 eFt osztalékot állapított meg tárgyévben. Az osztalékot mindkét cég elszámolta az egyedi pénzügyi kimutatásaiban. Fix Rt a megállapodás szerint nem kerülhet többségbe a döntéshozatal során, kontrollt nem gyakorolhat, de mértékadó befolyással rendelkezik.

A két társaság (összevont) mérlegei az alábbiak szerint alakulnak a tárgyév végén. Fix Rt egyedi mérlegben Tipp Rt (egyelőre) bekerülési értéken szerepel.

|  |  |  |
| --- | --- | --- |
|  | **Fix Rt** | **Tipp Rt** |
|  | **eFt** | **eFt** |
|  |  |  |
| Befektetett eszközök |  |  |
| Tárgyi eszközök | 800 000 | 165 000 |
| Befektetés Tipp Rt-ben | 24 000 | - |
|  | 1 040 000 | 165 000 |
|  |  |  |
| Forgóeszközök | 602 000 | 240 000 |
|  |  |  |
|  | 1 426 000 | 405 000 |
|  |  |  |
| Jegyzett tőke (1 eFt/db) | 100 000 | 10 000 |
| Eredménytartalék | 670 000 | 200 000 |
|  | 770 000 | 210 000 |
| Kötelezettségek | 656 000 | 195 000 |
|  | 1 426 000 | 405 000 |

**FELADAT:**

**Készítse el Fix Rt összevont mérlegét, úgy hogy a megfelelően szerepelteti benne Tipp Rt-t!**